SK
5.8.2022
1.
Úradný vestník Európskej únie
C 298/3
Úvod Vodné zdroje EÚ sa dostávajú pod čoraz väčší tlak.
Vedie to k nedostatku vody, keď vodné zdroje nepostačujú na splnenie potrieb, a k zhoršeniu kvality vody.
K náporu na dostupnosť sladkej vody výrazne prispieva aj zmena klímy, nepredvídateľné modely počasia a sucho.
Opätovné využívanie regenerovanej vody sa všeobecne uznáva ako postup, ktorý pomáha efektívnejšie riadiť vodné zdroje a pomáha prispôsobiť naše systémy zmene klímy v súlade so stratégiou EÚ stanovenou v Európskej zelenej dohode (1).
Cieľom nariadenia Európskeho parlamentu a Rady (EÚ) 2020/741 o minimálnych požiadavkách na opätovné využívanie vody (ďalej len „nariadenie o opätovnom využívaní vody“) (2) je uľahčiť a podporovať prax opätovného využívania vody na zavlažovanie v sektore poľnohospodárstva, ktorý môže byť obzvlášť citlivý na nedostatočnú alebo prerušovanú dostupnosť vodných zdrojov, a tým posilniť udržateľnosť a odolnosť potravinového systému EÚ (3) a zároveň chrániť verejné zdravie a životné prostredie.
V nariadení o opätovnom využívaní vody, ktoré je uplatniteľné od 26. júna 2023, sa stanovujú jednotné minimálne požiadavky na kvalitu vody týkajúce sa bezpečného využívania vyčistenej komunálnej odpadovej vody v poľnohospodárskom zavlažovaní.
Harmonizovanými minimálnymi požiadavkami sa takisto zaistí správne fungovanie jednotného trhu s poľnohospodárskymi produktmi a mala by sa zvýšiť dôvera spotrebiteľov.
Podľa tohto nariadenia sa musí komunálna odpadová voda čistená v súlade s požiadavkami smernice 91/271/EHS, ktorou sa upravuje čistenie odpadových vôd (ďalej len „smernica o čistení komunálnych odpadových vôd“) (4), ďalej čistiť, aby splnila nové minimálne parametre kvality a stala sa vhodnou na opätovné využitie v poľnohospodárstve.
Okrem jednotných minimálnych požiadaviek na kvalitu vody sa v nariadení stanovujú aj jednotné minimálne požiadavky na monitorovanie, pravidlá riadenia rizík na posúdenie a riešenie možných ďalších zdravotných rizík a environmentálnych rizík, povinnosti týkajúce sa udeľovania povolení a pravidlá transparentnosti, podľa ktorých sa musia verejnosti sprístupňovať dôležité informácie o všetkých projektoch opätovného využívania vody.
V článku 11 ods.
5 nariadenia o opätovnom využívaní vody sa vyžaduje, aby Komisia po porade s členskými štátmi vypracovala usmernenia zamerané na uplatňovanie nariadenia.
Uvedené usmernenia sa stanovujú v tomto oznámení.
Oznámenie sa pripravilo v úzkej spolupráci s pracovnou skupinou pre opätovné využívanie vody (5) – zriadenou v rámci strategickej koordinačnej skupiny pre politiku v oblasti vodného hospodárstva (6) – ktorej členmi sú orgány členských štátov a organizácie zainteresovaných strán.
Pracovná skupina pre opätovné využívanie vody o dokumente dôkladne diskutovala na dvoch stretnutiach, ktoré sa konali 21. a 22. októbra 2021 a 18. februára 2022, a poskytla písomné pripomienky.
Oddiel 2 týchto usmernení obsahuje všeobecné a administratívne povinnosti stanovené nariadením vrátane informácií o jeho rozsahu pôsobnosti.
Oddiel 3 sa týka technickejších aspektov.
2.
Všeobecné a administratívne povinnosti Tento oddiel sa vzťahuje na tieto aspekty: rozsah pôsobnosti nariadenia, a najmä uplatňovanie článku 2 ods.
2, príslušné orgány, kontaktné miesta a cezhraničná spolupráca, povinnosti rôznych subjektov, povolenia, kontroly súladu, sankcie, zvyšovanie povedomia a výmena informácií.
(1) Akčný plán EÚ pre obehové hospodárstvo [COM(2020) 98 final] aj nová stratégia EÚ pre adaptáciu na zmenu klímy [COM(2021) 82 final] sa týkajú opätovného využívania vody, keďže schopnosť EÚ reagovať na rastúci tlak na vodné zdroje by sa mohla zlepšiť rozsiahlejším opätovným využívaním vyčistenej odpadovej vody.
Okrem zavlažovania sa opätovné využívanie vody môže úspešne uplatniť aj v priemyselnom sektore, čo prispieva k cieľom stanoveným v návrhu Komisie na revidovanú smernicu o priemyselných emisiách [COM(2022) 156 final/2].
(2) Ú. v.
EÚ L 177, 5.6.2020, s. 32.
(3) Opätovné využívanie vody by mohlo prispieť k cieľu zmierňovania environmentálnej a klimatickej stopy potravinového systému EÚ, ktorý je stanovený v stratégii Z farmy na stôl [COM(2020) 381 final].
(4) Ú. v. ES L 135, 30.5.1991, s. 40; v smernici o čistení komunálnych odpadových vôd sa vyžaduje, aby sa vyčistená odpadová voda opätovne využívala vždy, keď je to vhodné.
V súčasnosti prebieha revízia tejto smernice, ale očakáva sa, že plánovanou budúcou legislatívnou štruktúrou sa posilní prepojenie s praxou opätovného využívania vody.
Akýkoľvek odkaz na túto smernicu v tomto oznámení sa bude teda v budúcnosti vzťahovať na plánované revidované právne predpisy o čistení komunálnych odpadových vôd.
(5) Predtým nazývaná pracovná skupina ad hoc pre opätovné využívanie vody, zriadená ako trvalá pracovná skupina v roku 2022.
(6) Viac informácií o tejto skupine: https://circabc.europa.eu/ui/group/9ab5926d-bed4-4322-9aa7-9964bbe8312d/library/3644e20bf5c5-46de-9d2f-3d9efb965fac?p=1&n=10&sort=modified_DESC.